**Centrālā Baltijas jūras reģiona pārrobežu sadarbības programmas 2014.-2020.gadam projekta KOPSAVILKUMS**

**1.Risināmā jautājuma būtība**

Saskaņā ar Ministru kabineta 2013.gada 22.novembra rīkojumā Nr.561 „Par uzdevumiem Eiropas Savienības strukturālo un investīciju fondu mērķa "Eiropas teritoriālā sadarbība" 2014.–2020.gada plānošanas periodam vadības, uzraudzības un kontroles sistēmas ieviešanai” (turpmāk – Rīkojums) 2.2.punktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi **Centrālā Baltijas jūras reģiona pārrobežu sadarbības programmas 2014.-2020.gadam** projektu (turpmāk - Programma), kas tiks īstenota Eiropas Savienības Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Savienības Strukturālo un investīciju fondu 2014.-2020.gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

**Programma ir izstrādāta atbilstoši:**

* Eiropas Parlamenta un Padomes Regulai (ES) Nr. 1303/2013 (2013.gada 17.decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006;
* Eiropas Parlamenta un Padomes Regulai (ES) Nr.1301/2013 (2013.gada 17.decembris) par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006;
* Eiropas Parlamenta un Padomes Regulas (ES) Nr.1299/2013 (2013.gada 17.decembris) par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība”,
* Stratēģijai „Eiropa 2020”;
* ES Stratēģija Baltijas jūras reģionam;
* Nacionālajiem plānošanas dokumentiem.

Saskaņā ar Eiropas Parlamenta un Padomes Regulas (ES) Nr. 1299/2013 (ETS) 8.panta 9.punktu pirms sadarbības programmas iesniegšanas Eiropas Komisijā iesaistītajām dalībvalstīm rakstiski jāapstiprina sava piekrišana sadarbības programmas saturam. Šī piekrišana aptver arī visu iesaistīto dalībvalstu saistības nodrošināt sadarbības programmas īstenošanai vajadzīgo līdzfinansējumu.

Saskaņā ar Ministru kabineta 2013.gada 22.novembra rīkojumu Nr. 561 „Par uzdevumiem Eiropas Savienības strukturālo un investīciju fondu mērķa ”Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” 1.punktu VARAM noteikta par nacionālo atbildīgo iestādi ETS mērķa programmu politikas izstrādei un koordinēšanai.

2012.gadā tika uzsākts Programmas sagatavošanas process, tam uzdevumam izveidojot Apvienoto Programmēšanas komiteju (turpmāk – APK), kuras sastāvā tika nominēti par ETS programmu sagatavošanu nacionālo atbildīgo iestāžu un Programmas attiecināmās teritorijas reģionu pārstāvji no Latvijas, Somijas, Igaunijas, Zviedrijas un Ālandu salām.

Atbilstoši 2012.gada 27.novembra Ministru kabineta sēdes apstiprinātā protokollēmuma par „Informatīvo ziņojumu „Par Eiropas Savienības struktūrfondu mērķa „Eiropas teritoriālā sadarbība” darbības programmu sagatavošanu 2014.-2020.gada plānošanas periodā” 3.punktam, Latvijā, lai nodrošinātu Eiropas Savienības Strukturālo un investīciju fondu 2014.-2020.gada plānošanas perioda ETS mērķa darbības programmu izstrādes uzraudzību tika izveidota un darbojas Latvijas Konsultatīvā darba grupa, kas iesaista Finanšu ministrijas, Ārlietu ministrijas, Ekonomikas ministrijas, Iekšlietu ministrijas, Kultūras ministrijas, Izglītības un zinātnes ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības ”Latvijas Pašvaldību savienība” un biedrības „Latvijas Lielo Pilsētu asociācija” pārstāvjus ar mērķi nodrošināt 2014.-2020.gada plānošanas perioda „Eiropas teritoriālās sadarbība” mērķa darbības programmu izstrādes uzraudzību.

Programmas projektam tika veikta sākotnējā izvērtēšana (*ex-ante*) un stratēģiskais ietekmes uz vidi novērtējums.

2013.gada decembrī partnervalstis apstiprināja Programmas projektu, kas kopā ar stratēģiskā ietekmes uz vidi novērtējuma ziņojumu tika nodots publiskajai apspriešanai. Latvijā publiskā apspriešana tika organizēta laikā no 2013.gada 18.decembra līdz 2014.gada 16.janvārim, savukārt sabiedriskās apspriedes sanāksme notika 2014.gada 15.janvārī.

2014.gada 7.martā Programmas partnervalstis apstiprināja Programmas gala projektu, un tika uzsāktas nacionālas apstiprināšanas procedūras.

**2.Piedāvātais risinājums**

Programma ir turpinājums pārrobežu sadarbībai, kura aizsākās ar Centrālā Baltijas jūras reģiona pārrobežu sadarbības programmu INTERREG IVA 2007. - 2013. gadam.

Programmas teritorija

Programmas attiecināmie reģioni atrodas Igaunijā, Somijā, tai skaitā Ālandu salās, Latvijā un Zviedrijā. Kopumā (saskaņā ar ES NUTS III klasifikāciju) Programmas teritorijā ir 18 „pamata” un 9 „papildus” reģioni. Attiecināmā teritorija no Latvijas puses aptver Kurzemi, Rīgu, Pierīgu („pamat” reģioni), Vidzemi un Zemgali („papildus” reģioni).

Programmas mērķis ir panākt ilgtspējīgu reģiona izaugsmi, panākot līdzsvaru starp ekonomikas un vides interesēm.

Programmas partnervalstis vienojušās piemērot koncentrācijas principu atbalstot ierobežotu skaitu **tematisko mērķu (TM).** Izvēle balstās uz reģiona iezīmēm, nepieciešamībām un izaicinājumiem, kurus varētu atrisināti starpvalstu sadarbības rezultātā:

* „MVU konkurētspējas palielināšana” (TM3). Tematiskā mērķa izvēle sekmēs Centrālā Baltijas jūras kā uz zināšanām balstīta inovatīva reģiona ekonomikas attīstību un veicināšu, atbalstot jaunu uzņēmumu veidošanu un veicinot Centrālā Baltijas jūras reģiona mazo un vidējo uzņēmumu (MVU) ieiešanu starptautiskajos tirgos. Papildus programma koncentrējas uz jaunatnes uzņēmējdarbības aktivitāšu palielināšanu sākot no agriem skolas gadiem, kā arī veidojot saikni starp dažādām uzņēmēju paaudzēm.
* „Vides saglabāšana un aizsardzība un resursu efektīvas izmantošanas veicināšana” (TM6), kura uzdevums ir ar kopēju attīstītu un ieviestu jaunu inovatīvu metožu un tehnoloģiju palīdzību aizsargāt Baltijas jūru un samazināt piesārņojumu, kas rodas no atkritumu, bīstamo vielu un toksīnu ieplūdes. Programmas mērķis ir ar jūras teritoriālās plānošanas un integrētu piekrastes zonas pārvaldību, aizsargāt reģiona unikālo kopējo dabas un kultūras mantojumu, veicināt ilgtspējīgu jūras ekosistēmu izmantošanu, kā arī uzlabot pilsētu plānošanu un pārvaldību
* „Ilgtspējīga transporta veicināšana un sastrēgumu novēršana galvenajās tīklu infrastruktūrās”(TM7), kura uzdevums ir uzlabot pieejamību reģionā. Tam ir tieša ietekme uz visa reģiona ekonomisko aktivitāti. Tas ietver mērķi atbalstīt integrēto „zaļo”, multimodālo transporta sistēmu plānošanu, kā arī izveidot un attīstīt labāku pilsētu vidi, lai uzlabotu reģionu pilsētu ilgtspējīgu attīstību. Lai uzlabotu reģiona reģionālo un lokālo mobilitāti, kā arī, lai palielinātu reģiona pievilcību apmeklējumu ziņā, Programma atbalstīs Baltijas jūras mazo ostu ilgtspējīgu attīstību.
* „Investīcijas izglītībā un apmācībā, tostarp profesionālajā apmācībā, lai nodrošinātu prasmju apgūšanu un mūžizglītību, attīstot izglītības un apmācības infrastruktūru”(TM10) ir paredzēts bagātīgāka reģiona veidošanai, stiprinot vietējās kopienas un uzlabojot cilvēkresursu prasmes, zināšanas un iedzīvotāju labklājību (īpaši jauniešu un gados vecāku cilvēku vidū), īpaši atbalstot profesionālo izglītību un apmācības.

Tematiskie mērķi pārnesti Programmas **prioritārajos virzienos:**

1. Konkurētspējīga ekonomika;
2. Ilgtspējīga kopīgu resursu izmantošana;
3. Labi savienots reģions;
4. Kvalificēts un sociāli iekļaujošs reģions.

Kā 5.prioritārais virziens ir noteikta Tehniskā palīdzība - atbalsts efektīvai Programmas ieviešanai.

Papildus, Programmā ir noteikti 2 horizontālie mērķi: „informācijas un komunikāciju tehnoloģiju pieejamības, izmantošanas un kvalitātes uzlabošana" (TM2), kā arī „atbalstīt pāreju uz ekonomiku ar zemu oglekļa dioksīda emisiju līmeni visos sektoros" (TM4).

Ar šo Programma veicinās „Eiropa 2020" stratēģijas mērķa „gudrai", „ilgtspējīgai" un „iekļaujošai" izaugsmei, kā arī ekonomiskās, sociālās un teritoriālās vienotības sasniegšanu. Programma veicinās arī ES Baltijas jūras reģiona stratēģijas mērķu sasniegšanu - „saudzēt jūru", „apvienot reģionu" un „celt labklājību".

Programmas vadība

2012.gada 18.decembrī iesaistīto dalībvalstu pārstāvji pieņēma lēmumu Somijas Dienvidrietumu reģionālai padomei (*Varsinais – Suomen Litto)* ar biroju Turku deleģēt jaunās programmas Vadošās iestādes (VI) pilnvaras, ietverot arī Sertifikācijas iestādes un Revīzijas iestādes funkcijas.

Programmas struktūra

Ņemot vērā Programmas lielumu un sarežģītību, kā arī iepriekšējo sadarbību 2007. – 2013.gadā, Programmai ir izveidotās trīs apakšprogrammas: Centrālā Baltijas jūras reģiona apakšprogramma, Dienvidsomijas - Igaunijas un Arhipelāga un salu apakšprogramma. Latvijas piedalās Centrālā Baltijas jūras reģiona apakšprogrammā. Šī apakšprogramma atbalsta projektus ar partneriem no vismaz divām dalībvalstīm (tai skaitā Ālandu salām), tādējādi sniedzot pievienoto vērtību visam Centrālajam Baltijas jūras reģionam.

Programmas finansējums

Programmu līdzfinansē Eiropas Reģionālās attīstības fonds (ERAF). Kopējais ERAF finansējums Programmai ir 122 520 000 euro, no tā 6% ir jāparedz tehniskajai palīdzībai.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

115 168 800 euro no kopējā ERAF budžeta tiks piešķirti 1.-4.prioritātei, savukārt 7 351 200 euro - 5.prioritātei (Tehniskā palīdzība).

ERAF līdzfinansējuma likme Latvijas projektu partneriem 1.-4.prioritātes ietvaros ir 85% apmērā no attiecināmajiem izdevumiem.

Dalībvalstīm ir jānodrošina nacionālā līdzfinansējuma ikgadējās iemaksas Programmas Tehniskās palīdzības budžetam laikā no 2014.-2022.gadam. Latvijai nacionālā līdzfinansējuma kopējais apjoms saskaņā ar Piekrišanas 1.pielikumā noteikto ir 374 423 euro.

12.06.2014.

1229

A.Djakova, 67026473

anna.djakova@varam.gov.lv